ร้านนี้มีชื่อว่า "ศิริแต่เตี้ยม" แต่คนส่วนใหญ่จะคุ้นเคยกับชื่อ "สวนศิริแต่เตี้ยม" หรือร้านติ่มซำตรงจุติ แล้วแต่คนจะเรียกนะคะ :) เพราะร้านนี้ตั้งอยู่บนถนนสวนศิริหรือย่านเรียนพิเศษของน้องๆหนูๆในละแวกถนนจุติอนุสรณ์นั่นเองค่ะ เอาเป็นว่ามีหลายชื่อแต่ความอร่อยมีหนึ่งเดียวนะเออ ,, ร้านนี้เน้นขายแต่เตี้ยมเป็นหลัก ราคาตกเข่งละ 18 บาท ซึ่งวิธีสั่งง่ายมากค่ะ เราสามารถเข้าไปหยิบเอาเองจากในตู้กระจกได้เลย ซึ่งแต่ละถาดก็จะมีอาหารหลากหลายค่ะ ทั้งสาหร่าย , มะระ , เต้าหู้ , ปลานึ่งขิง , ซี่โครงแดง , เห็ดหูหนูขาว , ไข่แดง , พริกหยวก , ลูกชิ้นปลา , ขนมจีบ , ซาบาเปา ฯลฯ (เรียกแบบง่ายๆตามท๊อปปิ้งที่เห็นชัดๆน้า^w^) พอสั่งเสร็จปุ๊ปเดินมานั่งรอที่โต๊ะได้เลย ร้านนี้ความจำดีมากโต๊ะไหนสั่งอะไรเอามาเสริฟถูกแน่นอน ขนาดย้ายโต๊ะยังตามมาถูกเลยค่ะ ส่วนเครื่องดื่มก็มีให้เลือกหลากหลายเช่นเดียวกัน วันนี้สั่งไมโลเย็นกับชาจีน 1 เหยือกแล้วก็สั่งไข่ลวกด้วย 1 ถ้วยค่ะ
     รสชาติติ่มซำของที่นี่จะไม่จัดจ้านนะคะ ออกไปทางจืดแบบกลมกล่อมแต่อร่อยนะ ที่สำคัญพวกเนื้อสัตว์ต่างๆที่ใช้ทำน่าจะผสมแป้งน้อย-น้อยมาก ซึ่งเป็นอีกอย่างนึงที่ชอบมากค่ะ และร้านนี้บรรยากาศยังเป็นแบบเก่าอยู่ ตัวร้านเป็นห้องเดียวแต่ด้วยความที่อยู่ตรงหัวโค้งริมซอยพอดีทำให้มีพื้นที่ตรงข้างทางนิดหน่อยให้ตั้งโต๊ะเพิ่มออกมาข้างๆบ้านได้ด้วย บรรยากาศเหมือนนั่งทานในบ้านมากกว่าไปทานตามร้านนะ ลูกค้าก็มีหลากหลายเลยค่ะทั้งคนแก่ คนหนุ่มสาวแล้วก็เด็กๆ เป็นอีกร้านนึงซึ่งถือว่าเก่าแก่และควรมาลองนะจ๊ะ

     รสชาติ : ⭐️⭐️⭐️⭐️
     การบริการ : ⭐️⭐️⭐️⭐️⭐️
     บรรยากาศ : ⭐️⭐️⭐️⭐️
     ที่จอดรถ : ⭐️⭐️⭐️⭐️